               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.11.2018
            COM(2018) 753 final
            2018/0391(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών της σύμβασης του Ρότερνταμ όσον αφορά τις διαδικασίες συμμόρφωσης

               ΑΙΤΙΟΛΟΓΙΚΗ ΕΚΘΕΣΗ

               1.Αντικείμενο της πρότασης

               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στο πλαίσιο της διάσκεψης των μερών (CoP) της σύμβασης του Ρότερνταμ σε σχέση με την προβλεπόμενη πρόταση διαδικαστικού παραρτήματος σχετικά με τις διαδικασίες και τους θεσμικούς μηχανισμούς για τον καθορισμό της μη συμμόρφωσης.

               2.Πλαίσιο της πρότασης

               2.1.Η σύμβαση του Ρότερνταμ

               Σκοπός της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («σύμβαση») είναι να προάγει τον επιμερισμό της ευθύνης και τις προσπάθειες συνεργασίας μεταξύ των μερών στο διεθνές εμπόριο επικίνδυνων χημικών προϊόντων για να προστατευθεί η ανθρώπινη υγεία και το περιβάλλον και να συνεισφέρει στην περιβαλλοντικώς σωστή χρήση των εν λόγω χημικών προϊόντων. Η σύμβαση δημιουργεί νομικώς δεσμευτικές υποχρεώσεις για την εφαρμογή της διαδικασίας συναίνεσης μετά από ενημέρωση (ΣΜΕ) και προστατεύει τις χώρες, ιδιαίτερα τις αναπτυσσόμενες χώρες, από ανεπιθύμητες εξαγωγές χημικών προϊόντων από τις παραγωγούς χώρες μέσω της επιβολής υποχρεώσεων σχετικά με τις εξαγωγές στα εξάγοντα μέρη.

               Η συμφωνία άρχισε να ισχύει στις 24 Φεβρουαρίου 2004.

               Η Ευρωπαϊκή Ένωση είναι συμβαλλόμενο μέρος της συμφωνίας
                  1
               .

               2.2.Η διάσκεψη των μερών της σύμβασης του Ρότερνταμ

               Η διάσκεψη των μερών, η οποία θεσπίζεται με το άρθρο 18 της σύμβασης, είναι το διοικητικό όργανο της σύμβασης του Ρότερνταμ. Κατά κανόνα, το όργανο αυτό συνεδριάζει ανά διετία, με σκοπό να παρακολουθεί την εφαρμογή της σύμβασης. Επίσης, εξετάζει χημικά προϊόντα τα οποία θέτει υπόψη του η επιτροπή ανασκόπησης χημικών προϊόντων.

               Σύμφωνα με τα άρθρα 44 και 45 του εσωτερικού κανονισμού της διάσκεψης των μερών της σύμβασης του Ρότερνταμ, κάθε μέρος έχει μία ψήφο. Ωστόσο, οι περιφερειακοί οργανισμοί οικονομικής ολοκλήρωσης, όπως είναι η ΕΕ, ασκούν το δικαίωμα ψήφου με αριθμό ψήφων ίσο με τον αριθμό των κρατών μελών τους που είναι μέρη της σύμβασης.

               2.3.Η προβλεπόμενη πράξη της διάσκεψης των μερών

               Κατά την 9η τακτική συνεδρίαση της CoP, η οποία θα διεξαχθεί από τις 29 Απριλίου έως τις 10 Μαΐου 2019, θα εξεταστεί η υιοθέτηση πρόσθετου παραρτήματος σχετικά με τις διαδικασίες και τους θεσμικούς μηχανισμούς για τον καθορισμό της μη συμμόρφωσης («προβλεπόμενη πράξη»). Το προτεινόμενο νέο παράρτημα περιλαμβάνει, τηρουμένων των αναλογιών, το ίδιο κείμενο που είχε συζητηθεί σε προγενέστερο χρόνο στο πλαίσιο της CoP7 και της CoP8, υπέρ του οποίου είχε ταχθεί η συντριπτική πλειοψηφία των μερών.

               Το παράρτημα αυτό θα εμπίπτει στο πεδίο εφαρμογής του άρθρου 22 παράγραφος 2 της σύμβασης, στο οποίο προβλέπεται διαδικασία για την υιοθέτηση παραρτημάτων που αφορούν «διαδικαστικά, επιστημονικά, τεχνικά ή διοικητικά ζητήματα». Η εν λόγω προβλεπόμενη πράξη συνεπάγεται την εφαρμογή υφιστάμενης συμφωνίας, η οποία δεν μεταβάλλει ούτε το πεδίο εφαρμογής ούτε το περιεχόμενο της σύμβασης.

               Σκοπός της προβλεπόμενης πράξης είναι να καταστεί αποτελεσματικότερη η εφαρμογή της σύμβασης του Ρότερνταμ με την προσθήκη μηχανισμού για τις περιπτώσεις μη συμμόρφωσης, όπως απαιτείται δυνάμει του άρθρου 17 της σύμβασης. Το άρθρο 17 ορίζει ότι «η διάσκεψη των μερών, το ταχύτερο δυνατόν, αναπτύσσει και εγκρίνει διαδικασίες και θεσμικούς μηχανισμούς για τον καθορισμό της μη συμμόρφωσης με τις διατάξεις της παρούσας σύμβασης και για τη μεταχείριση των μερών που δεν συμμορφώνονται».

               Ο καθορισμός της μη συμμόρφωσης είναι αποφασιστικής σημασίας για την αύξηση της διαφάνειας και της ετοιμότητας των μερών ως προς τη συμμόρφωσή τους με τις διεθνείς τους υποχρεώσεις. Με την προσαρτώμενη πρόταση παρέχεται ένα εναλλακτικό μέσο για την υποστήριξη των μερών που επιθυμούν να θεσπίσουν διαδικασίες συμμόρφωσης, το οποίο χρησιμοποιεί κείμενο που είχε ήδη καταρτιστεί στο πλαίσιο προηγούμενων συνεδριάσεων της CoP. Σκοπός είναι να αρχίσουν να αποκομίζονται τα οφέλη από την καθιέρωση μηχανισμού διευκόλυνσης της συμμόρφωσης, ο οποίος θα συμβάλει στον προσδιορισμό ζητημάτων και λύσεων που συνδέονται με τη συμμόρφωση και θα οδηγήσει, εντέλει, στην αύξηση της αποτελεσματικότητας της σύμβασης.

               Παρότι στο κείμενο της σύμβασης ορίζεται με σαφήνεια ότι οι διαδικασίες και οι μηχανισμοί για την αντιμετώπιση της μη συμμόρφωσης πρέπει να αναπτυχθούν και να εγκριθούν «το ταχύτερο δυνατόν», μετά την παρέλευση 14 ετών από την έναρξη ισχύος της σύμβασης και τη διεξαγωγή διαπραγματεύσεων στο πλαίσιο και των οκτώ CoP που πραγματοποιήθηκαν έκτοτε, τα μέρη δεν έχουν ακόμη θεσπίσει τις εν λόγω διαδικασίες και μηχανισμούς.

               Σύμφωνα με το άρθρο 22 παράγραφος 1 της συμφωνίας, το προτεινόμενο πρόσθετο παράρτημα της σύμβασης αποτελεί «αναπόσπαστο τμήμα της και, εκτός αν προβλέπεται ρητώς διαφορετικά, η αναφορά στην παρούσα σύμβαση αποτελεί συγχρόνως αναφορά σε οποιοδήποτε παράρτημα αυτής». Η έγκριση του παραρτήματος δεν προϋποθέτει κύρωσή του από τα μέρη για να τεθεί σε ισχύ. Επιπλέον, οποιοδήποτε μέρος το οποίο αντιτίθεται στην πρόταση δύναται να επιλέξει να εξαιρεθεί από την εφαρμογή του νέου παραρτήματος, σύμφωνα με το άρθρο 22 παράγραφος 3 στοιχείο β), το οποίο παρέχει εν προκειμένω διέξοδο στα κράτη που θα το καταψηφίσουν.  Κατά συνέπεια, η προβλεπόμενη πράξη θα είναι δεσμευτική για όλα τα μέρη τα οποία δεν επιλέξουν να εξαιρεθούν από την εφαρμογή της.

               3.Η θέση που πρέπει να ληφθεί εξ ονόματος της Ένωσης

               Δεδομένου ότι η ΕΕ κατέχει ηγετική θέση στη χάραξη περιβαλλοντικής πολιτικής, είναι εξαιρετικά σημαντικό να επιβεβαιώσει εκ νέου την παγκόσμια δέσμευση που έχει αναλάβει για την προώθηση της καλύτερης εφαρμογής πολυμερών συμφωνιών και προτύπων στον τομέα του περιβάλλοντος. Οι αντιπροσωπείες των κρατών μελών εξέφρασαν ήδη ρητώς τη στήριξη τους υπέρ της πρωτοβουλίας για πρόταση θέσπισης του μηχανισμού συμμόρφωσης υπό μορφή πρόσθετου παραρτήματος της σύμβασης εξ ονόματος της ΕΕ, στο πλαίσιο της συνεδρίασης της Ομάδας «Θέματα διεθνούς περιβάλλοντος» για διεθνή ζητήματα χημικών προϊόντων, που διεξάχθηκε στις 7 Ιουνίου 2018.

               Επιπλέον, η πρωτοβουλία αυτή συνάδει με την προτεραιότητα του κ. Juncker να καταστεί η ΕΕ ισχυρότερη παγκόσμια δύναμη, με τους στόχους βιώσιμης ανάπτυξης —ιδιαίτερα όσον αφορά την καλή υγεία (3) και την υπεύθυνη κατανάλωση και παραγωγή (12)—, καθώς και με το 7ο πρόγραμμα δράσης για το περιβάλλον.

               Για τον λόγο αυτό, η Ένωση θα πρέπει να υποστηρίξει το προτεινόμενο παράρτημα και να το προσυπογράψει ενόψει της επικείμενης CoP9.

               Είναι αναγκαίο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της CoP, δεδομένου ότι το πρόσθετο παράρτημα θα είναι δεσμευτικό για την Ένωση. Η θέση αυτή θα πρέπει να καθοριστεί το ταχύτερο δυνατόν, ώστε να εξασφαλιστεί η προσυπογραφή του πρόσθετου παραρτήματος.

               4.Νομική βάση

               4.1.Διαδικαστική νομική βάση

               4.1.1.Αρχές

               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει τις διαδικασίες σχετικά με την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».

               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το συγκεκριμένο όργανο. Περιλαμβάνει επίσης πράξεις που δεν έχουν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  2
               .

               4.1.2.Εφαρμογή στην προκειμένη περίπτωση

               Η διάσκεψη των μερών είναι ένα όργανο που έχει θεσπιστεί δυνάμει συμφωνίας, συγκεκριμένα της σύμβασης του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο.

               Η πράξη την οποία καλείται να εγκρίνει η διάσκεψη των μερών είναι πράξη που παράγει έννομα αποτελέσματα. Η προβλεπόμενη πράξη θα είναι δεσμευτική βάσει του διεθνούς δικαίου σύμφωνα με το άρθρο 22 παράγραφος 1 της σύμβασης του Ρότερνταμ.

               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας, αλλά ούτε θα επηρεάσει με καθοριστικό τρόπο το περιεχόμενο των νομοθετικών ρυθμίσεων της ΕΕ.

               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.

               4.2.Ουσιαστική νομική βάση

               4.2.1.Αρχές

               Η ουσιαστική νομική βάση για την έκδοση απόφασης βάσει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης για την οποία λαμβάνεται θέση εξ ονόματος της Ένωσης. Εάν η προβλεπόμενη πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/κύρια, ενώ ο άλλος / η άλλη έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνη ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή η κύρια ή πρωτεύουσα συνιστώσα.

               4.2.2.Εφαρμογή στην προκειμένη περίπτωση

               Ο κύριος σκοπός και το περιεχόμενο της προβλεπόμενης πράξης αφορούν το «περιβάλλον». Ωστόσο, τα μέτρα που έχουν συμφωνηθεί στο πλαίσιο της σύμβασης του Ρότερνταμ μπορεί να επιδιώκουν μεν περιβαλλοντικό στόχο, αλλά είναι επίσης σε μεγάλο βαθμό εμπορικού χαρακτήρα.

               4.3.Συμπέρασμα

               Ως εκ τούτου, οι ουσιαστικές νομικές βάσεις της προτεινόμενης απόφασης θα πρέπει να είναι το άρθρο 207 παράγραφος 3 και το άρθρο 192 παράγραφος 1 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.

               5.Δημοσίευση της προβλεπόμενης πράξης

               Δεδομένου ότι η πράξη της CoP θα εφαρμόζει τη σύμβαση του Ρότερνταμ μέσω νέου διαδικαστικού παραρτήματος, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.

               2018/0391 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών της σύμβασης του Ρότερνταμ όσον αφορά τις διαδικασίες συμμόρφωσης

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 192 παράγραφος 1 και το άρθρο 207 παράγραφος 3, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Η σύμβαση του Ρότερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο («σύμβαση») συνάφθηκε εξ ονόματος της Ένωσης με την απόφαση 2006/730/ΕΚ του Συμβουλίου
                  3
                και τέθηκε σε ισχύ στις 24 Φεβρουαρίου 2004.

               (2)Σύμφωνα με το άρθρο 22 της σύμβασης, η διάσκεψη των μερών δύναται να υιοθετεί πρόσθετα παραρτήματα της σύμβασης τα οποία αφορούν «διαδικαστικά, επιστημονικά, τεχνικά ή διοικητικά ζητήματα».

               (3)Κατά την 9η τακτική συνεδρίαση της διάσκεψης των μερών, η οποία θα διεξαχθεί από τις 29 Απριλίου έως τις 10 Μαΐου 2019, τα μέρη θα εξετάσουν την υιοθέτηση πρόσθετου διαδικαστικού παραρτήματος για τη θέσπιση μηχανισμού σχετικά με τις περιπτώσεις μη συμμόρφωσης, όπως απαιτείται δυνάμει του άρθρου 17 της σύμβασης.

               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της διάσκεψης των μερών, δεδομένου ότι το πρόσθετο παράρτημα θα είναι δεσμευτικό για την Ένωση.

               (5)Η Ένωση υπογραμμίζει εκ νέου την καίρια σημασία της προώθησης και της ανάληψης δεσμεύσεων σε παγκόσμιο επίπεδο για την καλύτερη εφαρμογή πολυμερών συμφωνιών και προτύπων στον τομέα του περιβάλλοντος,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση που πρέπει να ληφθεί εξ ονόματος της Ένωσης στο πλαίσιο της επικείμενης διάσκεψης των μερών της σύμβασης του Ρότερνταμ είναι η υποστήριξη του σχεδίου πράξης («προβλεπόμενη πράξη») που προσαρτάται στην παρούσα απόφαση και/ή των πιθανών βελτιώσεων, που έχουν ως αποτέλεσμα τη θέσπιση διαδικασιών και θεσμικών μηχανισμών για τον καθορισμό της μη συμμόρφωσης, όπως απαιτείται δυνάμει του άρθρου 17 της σύμβασης.

               Άρθρο 2

               Η παρούσα απόφαση απευθύνεται στην Επιτροπή.

               Άρθρο 3

               Η προβλεπόμενη πράξη δημοσιεύεται στην Επίσημη Εφημερίδα της Ευρωπαϊκής Ένωσης μετά την έγκρισή της από τη διάσκεψη των μερών της σύμβασης του Ρότερνταμ.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        Απόφαση 2006/730/ΕΚ του Συμβουλίου, της 25ης Σεπτεμβρίου 2006, για τη σύναψη, εκ μέρους της Ευρωπαϊκής Κοινότητας, της σύμβασης του Ρόττερνταμ σχετικά με τη διαδικασία συναίνεσης μετά από ενημέρωση όσον αφορά ορισμένα επικίνδυνα χημικά προϊόντα και φυτοφάρμακα στο διεθνές εμπόριο [ΕΕ L 299 της 28.10.2006, σ. 23–25 (ES, CS, DA, DE, ET, EL, EN, FR, IT, LV, LT, HU, NL, PL, PT, SK, SL, FI, SV)· ΕΕ L 335M της 13.12.2008, σ. 514–519 (MT)].

                     (2)

                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64.

                     (3)

                        ΕΕ L 299 της 28.10.2006, σ. 23–25.

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 19.11.2018
            COM(2018) 753 final
            ΠΑΡΑΡΤΗΜΑ
            της
            πρότασης ΑΠΟΦΑΣΗΣ ΤΟΥ ΣΥΜΒΟΥΛΙΟΥ
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στο πλαίσιο της διάσκεψης των μερών της σύμβασης του Ρότερνταμ όσον αφορά τις διαδικασίες συμμόρφωσης

               ΠΑΡΑΡΤΗΜΑ

               Σχέδιο απόφασης RC-9/[  ]: Διαδικασίες και μηχανισμοί όσον αφορά τη συμμόρφωση με τη σύμβαση του Ρότερνταμ

               Υποβλήθηκε από …

               Αποφασίζει να εγκρίνει το παράρτημα VII της σύμβασης, στο οποίο καθορίζονται διαδικασίες και μηχανισμοί όσον αφορά τη συμμόρφωση με τη σύμβαση του Ρότερνταμ, όπως αυτό περιλαμβάνεται στο παράρτημα της παρούσας απόφασης.

               ΠΡΟΣΑΡΤΗΜΑ

               Παράρτημα VII: Διαδικασίες και μηχανισμοί όσον αφορά τη συμμόρφωση με τη σύμβαση του Ρότερνταμ

               (1)Με το παρόν συγκροτείται επιτροπή συμμόρφωσης (εφεξής «επιτροπή»).

               Μέλη

               (2)Η επιτροπή απαρτίζεται από 15 μέλη. Τα μέλη ορίζονται από τα μέρη και εκλέγονται από τη διάσκεψη των μερών βάσει δίκαιης γεωγραφικής εκπροσώπησης των πέντε περιφερειακών ομάδων των Ηνωμένων Εθνών.

               (3)Τα μέλη διαθέτουν εμπειρογνωσία και ειδικά προσόντα σχετικά με το αντικείμενο της σύμβασης. Τα μέλη ασκούν τα καθήκοντά τους με αντικειμενικότητα και προς το συμφέρον της σύμβασης.

               Εκλογή των μελών

               (4)Κατά την πρώτη συνεδρίασή της μετά την έναρξη ισχύος του παρόντος παραρτήματος, η διάσκεψη των μερών εκλέγει οκτώ μέλη της επιτροπής για μία θητεία και επτά μέλη για δύο θητείες. Σε κάθε επόμενη τακτική συνεδρίαση, η διάσκεψη των μερών εκλέγει για δύο πλήρεις θητείες νέα μέλη προς αντικατάσταση των μελών των οποίων η θητεία έχει λήξει ή πρόκειται να λήξει. Τα μέλη δεν ασκούν καθήκοντα για περισσότερες από δύο συνεχόμενες θητείες. Για τους σκοπούς του παρόντος παραρτήματος, ως «θητεία» νοείται η χρονική περίοδος η οποία αρχίζει κατά τη λήξη μίας τακτικής συνεδρίασης της διάσκεψης των μερών και λήγει στο τέλος της επόμενης τακτικής συνεδρίασης της διάσκεψης των μερών.

               (5)Εάν μέλος της επιτροπής παραιτηθεί ή αδυνατεί για άλλους λόγους να ολοκληρώσει τη θητεία του ή να ασκήσει τα καθήκοντά του, το μέρος το οποίο όρισε το συγκεκριμένο μέλος ορίζει αναπληρωματικό μέλος για να υπηρετήσει την υπόλοιπη θητεία.

               Αξιωματούχοι

               (6)Η επιτροπή εκλέγει τον πρόεδρό της. Η επιτροπή εκλέγει, εκ περιτροπής, αντιπρόεδρο και εισηγητή, σύμφωνα με το άρθρο 30 του εσωτερικού κανονισμού της σύμβασης του Ρότερνταμ.

               Συνεδριάσεις

               (7)Η επιτροπή συνεδριάζει όποτε απαιτείται και, εάν είναι εφικτό, σε συνδυασμό με τις συνεδριάσεις της διάσκεψης των μερών ή άλλων οργάνων της σύμβασης.

               (8)Με την επιφύλαξη του σημείου 9 κατωτέρω, στις συνεδριάσεις της επιτροπής μπορούν να παρίστανται τα μέρη και το κοινό, εκτός εάν η επιτροπή αποφασίσει διαφορετικά.

               Σε περίπτωση που η επιτροπή εξετάζει παρατηρήσεις που υποβάλλονται δυνάμει του σημείου 12 ή 13, στις συνεδριάσεις της επιτροπής μπορούν να παρίστανται τα μέρη αλλά όχι το κοινό, εκτός εάν το μέρος του οποίου η συμμόρφωση αμφισβητείται συμφωνήσει διαφορετικά.

               Τα μέρη ή οι παρατηρητές που μπορούν να παρίστανται στη συνεδρίαση δεν έχουν δικαίωμα συμμετοχής στη συνεδρίαση, εκτός εάν η επιτροπή και το μέρος του οποίου η συμμόρφωση αμφισβητείται συμφωνήσουν διαφορετικά.

               (9)Σε περίπτωση υποβολής παρατηρήσεων σχετικά με πιθανή μη συμμόρφωση κάποιου μέρους, το μέρος αυτό καλείται να συμμετάσχει στην εξέταση των εν λόγω παρατηρήσεων από την επιτροπή. Ωστόσο, το μέρος αυτό δεν μπορεί να συμμετάσχει στην κατάρτιση και την έκδοση σύστασης ή συμπεράσματος της επιτροπής.

               (10)Η επιτροπή καταβάλλει κάθε προσπάθεια για την επίτευξη ομοφωνίας σε όλα τα ουσιαστικά ζητήματα. Όταν αυτό δεν είναι εφικτό, στην έκθεση αποτυπώνονται οι απόψεις όλων των μελών της επιτροπής. Εάν εξαντληθούν όλες οι προσπάθειες για την επίτευξη ομοφωνίας και δεν εξασφαλιστεί συμφωνία, η απόφαση λαμβάνεται, ως έσχατη λύση, από την πλειοψηφία των τεσσάρων πέμπτων των μελών που είναι παρόντα και ψηφίζουν ή από οκτώ μέλη, ανάλογα με το ποιος αριθμός είναι μεγαλύτερος. Δέκα μέλη της επιτροπής συνιστούν απαρτία.

               (11)Κάθε μέλος της επιτροπής αποφεύγει άμεσες ή έμμεσες συγκρούσεις συμφερόντων σε σχέση με οποιοδήποτε ζήτημα αποτελεί αντικείμενο εξέτασης από την επιτροπή. Σε περίπτωση που προκύψει άμεση ή έμμεση σύγκρουση συμφερόντων για ένα μέλος, ή ένα μέλος είναι πολίτης μέρους του οποίου η συμμόρφωση αμφισβητείται, το εν λόγω μέλος εφιστά την προσοχή της επιτροπής στο συγκεκριμένο πρόβλημα πριν από την εξέταση του ζητήματος. Το εν λόγω μέλος δεν συμμετέχει στην κατάρτιση και την έκδοση σύστασης της επιτροπής σχετικά με το υπό εξέταση ζήτημα.

               (12)Παρατηρήσεις μπορούν να υποβάλλονται γραπτώς μέσω της γραμματείας, όταν ισχύουν τα στοιχεία α) και β), από:

               α)
                     μέρος το οποίο εκτιμά ότι, παρά την καταβολή κάθε δυνατής προσπάθειας από την πλευρά του, δεν είναι, ή δεν θα είναι, σε θέση να συμμορφωθεί με ορισμένες υποχρεώσεις στο πλαίσιο της σύμβασης. Οι εν λόγω παρατηρήσεις θα πρέπει να περιλαμβάνουν λεπτομερή στοιχεία σχετικά με τις συγκεκριμένες υποχρεώσεις στις οποίες αναφέρονται, καθώς και εκτίμηση του λόγου για τον οποίο το μέρος ενδέχεται να μην είναι σε θέση να εκπληρώσει τις υποχρεώσεις αυτές. Όπου είναι εφικτό, μπορούν να παρέχονται στοιχεία τεκμηρίωσης ή συμβουλές σχετικά με τις πηγές από τις οποίες μπορούν να αντληθούν τέτοιου είδους στοιχεία τεκμηρίωσης. Οι παρατηρήσεις μπορούν να περιλαμβάνουν προτάσεις λύσεων τις οποίες το μέρος κρίνει ως πλέον κατάλληλες για τις συγκεκριμένες ανάγκες του·

               β)
                     μέρος το οποίο επηρεάζεται άμεσα ή είναι πιθανό να επηρεαστεί άμεσα από την εικαζόμενη αδυναμία άλλου μέρους να εκπληρώσει τις υποχρεώσεις της σύμβασης. Μέρος το οποίο προτίθεται να υποβάλει παρατηρήσεις βάσει του παρόντος στοιχείου θα πρέπει, πριν το πράξει, να προβεί σε διαβουλεύσεις με το μέρος του οποίου η συμμόρφωση αμφισβητείται. Οι παρατηρήσεις θα πρέπει να περιλαμβάνουν λεπτομερή στοιχεία σχετικά με τις συγκεκριμένες υποχρεώσεις στις οποίες αναφέρονται, καθώς και στοιχεία τεκμηρίωσης των παρατηρήσεων, συμπεριλαμβανομένου του τρόπου με τον οποίο το μέρος επηρεάζεται ή είναι πιθανό να επηρεαστεί.

               (13)Για την αξιολόγηση των πιθανών δυσκολιών που αντιμετωπίζουν τα μέρη όσον αφορά την εκπλήρωση των υποχρεώσεων που υπέχουν δυνάμει του άρθρου 4 παράγραφος 1, του άρθρου 5 παράγραφοι 1 και 2 και του άρθρου 10 της σύμβασης, η επιτροπή, αφού λάβει από τη γραμματεία τις πληροφορίες που παρέχουν τα μέρη δυνάμει των διατάξεων αυτών, ενημερώνει γραπτώς το μέρος σχετικά με το εκάστοτε πρόβλημα. Εάν το πρόβλημα δεν επιλυθεί εντός 90 ημερών στο πλαίσιο της διαβούλευσης με το οικείο μέρος μέσω της γραμματείας και η επιτροπή εξετάσει διεξοδικότερα το ζήτημα, το πράττει σύμφωνα με τα σημεία 16 έως 24.

               (14)Εντός δύο εβδομάδων από την ημερομηνία παραλαβής των παρατηρήσεων που υποβάλλονται βάσει του σημείου 12 στοιχείο α) ανωτέρω, η γραμματεία διαβιβάζει τις παρατηρήσεις αυτές στα μέλη της επιτροπής, προκειμένου να εξεταστούν στο πλαίσιο της επόμενης συνεδρίασης της επιτροπής.

               (15)Εντός δύο εβδομάδων από την παραλαβή οποιωνδήποτε παρατηρήσεων υποβάλλονται βάσει του σημείου 12 στοιχείο β) ή σύμφωνα με το σημείο 13, η γραμματεία αποστέλλει αντίγραφό τους τόσο στο μέρος του οποίου η συμμόρφωση με τη σύμβαση αμφισβητείται όσο και στα μέλη της επιτροπής, προκειμένου να εξεταστούν στο πλαίσιο της επόμενης συνεδρίασης της επιτροπής.

               (16)Τα μέρη των οποίων η συμμόρφωση αμφισβητείται δύνανται να υποβάλλουν απαντήσεις ή σχόλια σε κάθε στάδιο της διαδικασίας που περιγράφεται στην παρούσα απόφαση.

               (17)Με την επιφύλαξη του σημείου 16 ανωτέρω, οι πρόσθετες πληροφορίες που υποβάλλονται από μέρος του οποίου η συμμόρφωση αμφισβητείται ως απάντηση σε παρατηρήσεις θα πρέπει να διαβιβάζονται στη γραμματεία εντός προθεσμίας τριών μηνών από την ημερομηνία παραλαβής των παρατηρήσεων από το εν λόγω μέρος, εκτός εάν οι περιστάσεις συγκεκριμένης περίπτωσης επιτάσσουν παράταση της προθεσμίας. Οι εν λόγω πληροφορίες διαβιβάζονται αμελλητί στα μέλη της επιτροπής, προκειμένου να εξεταστούν στο πλαίσιο της επόμενης συνεδρίασης της επιτροπής. Σε περίπτωση υποβολής παρατηρήσεων δυνάμει του σημείου 12 στοιχείο β) ανωτέρω, η γραμματεία διαβιβάζει επίσης τις πληροφορίες στο μέρος το οποίο υπέβαλε τις παρατηρήσεις.

               (18)Η επιτροπή μπορεί να αποφασίσει να μη δώσει συνέχεια σε παρατηρήσεις τις οποίες θεωρεί:

               α)
                     ήσσονος σημασίας·

               β)
                     καταφανώς αβάσιμες.

               Διευκόλυνση

               (19)Η επιτροπή εξετάζει όλες τις παρατηρήσεις που της υποβάλλονται βάσει του σημείου 12 ή σύμφωνα με το σημείο 13 ανωτέρω, ώστε να εξακριβώσει τα πραγματικά περιστατικά και τα βαθύτερα αίτια του εκάστοτε υπό εξέταση προβλήματος και να συμβάλει στην επίλυσή του, λαμβάνοντας υπόψη το άρθρο 16 της σύμβασης. Για τον σκοπό αυτό, η επιτροπή μπορεί να παρέχει στα μέρη:

               α)
                     συμβουλές·

               β)
                     μη δεσμευτικές συστάσεις·

               γ)
                     κάθε περαιτέρω πληροφορία που απαιτείται ώστε να τα συνδράμει στην κατάρτιση σχεδίου συμμόρφωσης, συμπεριλαμβανομένων χρονοδιαγραμμάτων και στόχων.

               Δυνητικά μέτρα για την αντιμετώπιση των ζητημάτων συμμόρφωσης

               (20)Εάν, μετά την έναρξη της διαδικασίας διευκόλυνσης που προβλέπεται στο σημείο 19 ανωτέρω και κατόπιν συνεκτίμησης της αιτίας, του είδους, του βαθμού και της συχνότητας των δυσκολιών συμμόρφωσης, καθώς και των χρηματοοικονομικών και τεχνικών ικανοτήτων των μερών των οποίων η συμμόρφωση αμφισβητείται, η επιτροπή κρίνει ότι είναι αναγκαίο να προτείνει περαιτέρω μέτρα για την αντιμετώπιση των προβλημάτων συμμόρφωσης ενός μέρους, μπορεί να προτείνει στη διάσκεψη των μερών, λαμβανομένων υπόψη των δυνατοτήτων που της παρέχει το άρθρο 18 παράγραφος 5 στοιχείο γ) της σύμβασης, να εξετάσει τα ακόλουθα μέτρα, τα οποία θα πρέπει να ληφθούν σύμφωνα με τις διατάξεις του διεθνούς δικαίου, για τη διασφάλιση της συμμόρφωσης:

               α)
                     παροχή στο οικείο μέρος περαιτέρω στήριξης στο πλαίσιο της σύμβασης, συμπεριλαμβανομένης της διευκόλυνσης, κατά περίπτωση, της πρόσβασης σε χρηματοδοτικούς πόρους, τεχνική βοήθεια και ανάπτυξη ικανοτήτων·

               β)
                     παροχή συμβουλών σχετικά με τη μελλοντική συμμόρφωση, προκειμένου να παρασχεθεί συνδρομή στα μέρη ως προς την εφαρμογή των διατάξεων της σύμβασης και να προαχθεί η συνεργασία μεταξύ όλων των μερών·

               γ)
                     υποβολή αιτήματος στο οικείο μέρος για την παροχή ενημέρωσης σχετικά με τις προσπάθειες που καταβάλλει·

               δ)
                     έκδοση δήλωση ανησυχίας σχετικά με πιθανή μη συμμόρφωση στο μέλλον·

               ε)
                     έκδοση δήλωσης ανησυχίας σχετικά με τρέχουσα μη συμμόρφωση·

               στ)
                     υποβολή αιτήματος στην εκτελεστική γραμματεία για τη δημοσιοποίηση περιπτώσεων μη συμμόρφωσης·

               ζ)
                     σύσταση για την αντιμετώπιση κατάστασης μη συμμόρφωσης από το μη συμμορφούμενο μέρος, με σκοπό τη διευθέτηση της κατάστασης.

               Διαχείριση πληροφοριών

               (21)1) Η επιτροπή μπορεί να λαμβάνει, μέσω της γραμματείας, σχετικές πληροφορίες, από:

               α)
                     τα μέρη·

               β)
                     συναφείς πηγές, τις οποίες θεωρεί αναγκαίες και πρόσφορες, με την προηγούμενη συγκατάθεση του οικείου μέρους ή σύμφωνα με την καθοδήγηση της διάσκεψης των μερών·

               γ)
                     τον μηχανισμό ανταλλαγής πληροφοριών της σύμβασης και σχετικούς διακυβερνητικούς οργανισμούς. Η επιτροπή παρέχει στο οικείο μέρος τις εν λόγω πληροφορίες και το καλεί να υποβάλει σχόλια σχετικά με αυτές.

               2) Η επιτροπή δύναται επίσης να ζητεί από τη γραμματεία πληροφορίες –όπου κρίνεται σκόπιμο υπό μορφή έκθεσης– σχετικά με θέματα που αποτελούν αντικείμενο εξέτασης από την επιτροπή.

               (22)Για τους σκοπούς της εξέτασης συστημικών ζητημάτων γενικής συμμόρφωσης βάσει του σημείου 25, η επιτροπή δύναται:

               α)
                     να ζητεί πληροφορίες από όλα τα μέρη·

               β)
                     βάσει σχετικής καθοδήγησης από τη διάσκεψη των μερών, να ζητεί συναφείς πληροφορίες από κάθε αξιόπιστη πηγή, καθώς και από εξωτερικούς εμπειρογνώμονες· και

               γ)
                     να διαβουλεύεται με τη γραμματεία και να αξιοποιεί την πείρα και τη βάση γνώσεών της.

               (23)Με την επιφύλαξη του άρθρου 14 της σύμβασης, η επιτροπή, κάθε μέρος και κάθε πρόσωπο που παρίσταται στις συσκέψεις της επιτροπής προστατεύει το απόρρητο των πληροφοριών εμπιστευτικού χαρακτήρα.

               Παρακολούθηση

               (24)Η επιτροπή συμμόρφωσης οφείλει να παρακολουθεί τις επιπτώσεις της δράσης που αναλαμβάνεται σύμφωνα με το σημείο 19 ή 20 ανωτέρω.

               Ζητήματα γενικής συμμόρφωσης

               (25)Η επιτροπή συμμόρφωσης δύναται να εξετάζει συστημικά ζητήματα γενικής συμμόρφωσης τα οποία ενδιαφέρουν όλα τα μέρη όταν:

               α)
                     το ζητεί η διάσκεψη των μερών·

               β)
                     βάσει των πληροφοριών που λαμβάνει από τα μέρη η γραμματεία –η οποία ενεργεί στο πλαίσιο των καθηκόντων που της έχουν ανατεθεί δυνάμει της σύμβασης– και τις οποίες διαβιβάζει στην επιτροπή, η επιτροπή αποφασίζει ότι απαιτείται η εξέταση ενός ζητήματος γενικής συμμόρφωσης και η υποβολή σχετικής έκθεσης στη διάσκεψη των μερών.

               Υποβολή εκθέσεων στη διάσκεψη των μερών

               (26)Σε κάθε τακτική συνεδρίαση της διάσκεψης των μερών, η επιτροπή υποβάλλει έκθεση στην οποία αποτυπώνονται τα ακόλουθα στοιχεία:

               α)
                     οι εργασίες τις οποίες έχει αναλάβει η επιτροπή·

               β)
                     τα συμπεράσματα ή οι συστάσεις της επιτροπής·

               γ)
                     το μελλοντικό πρόγραμμα εργασιών της επιτροπής, συμπεριλαμβανομένου του χρονοδιαγράμματος των προβλεπόμενων συνεδριάσεων τις οποίες κρίνει απαραίτητες για την υλοποίηση του προγράμματος εργασιών της, προς εξέταση και έγκριση από τη διάσκεψη των μερών.

               Άλλα επικουρικά όργανα

               (27)Σε περίπτωση που οι δραστηριότητες της επιτροπής σχετικά με συγκεκριμένα ζητήματα αλληλεπικαλύπτονται με τις αρμοδιότητες άλλου οργάνου της σύμβασης του Ρότερνταμ, η διάσκεψη των μερών μπορεί να κατευθύνει την επιτροπή στο να προβεί σε διαβούλευση με το εν λόγω όργανο.

               Ανταλλαγή πληροφοριών με άλλες συναφείς πολυμερείς συμφωνίες στον τομέα του περιβάλλοντος

               (28)Κατά περίπτωση, η επιτροπή δύναται να συλλέγει συγκεκριμένες πληροφορίες, είτε κατόπιν αιτήματος της διάσκεψης των μερών είτε απευθείας, από επιτροπές συμμόρφωσης που επιλαμβάνονται θεμάτων σχετικών με επικίνδυνες ουσίες και επικίνδυνα απόβλητα υπό την αιγίδα άλλων συναφών πολυμερών συμφωνιών στον τομέα του περιβάλλοντος, και να υποβάλλει εκθέσεις σχετικά με τις εν λόγω δραστηριότητες στη διάσκεψη των μερών.

               Αξιολόγηση του μηχανισμού συμμόρφωσης

               (29)Η διάσκεψη των μερών αξιολογεί ανά τακτά χρονικά διαστήματα την εφαρμογή των διαδικασιών και των μηχανισμών που θεσπίζονται με το παρόν παράρτημα.

               Σχέση με τη διευθέτηση διαφωνιών

               (30)Οι εν λόγω διαδικασίες και μηχανισμοί εφαρμόζονται με την επιφύλαξη του άρθρου 20 της σύμβασης.